
Številka: 	35409-125/2024-2570-11

Datum: 	2. 8. 2024

Ministrstvo za okolje, podnebje in energijo izdaja na podlagi 90. člena in v povezavi s četrtim odstavkom 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt za prostorsko ureditev skupnega pomena za območje BR 01 Reaktorski center Brinje, pripravljavcu plana, Občini Dol pri Ljubljani, Dol pri Ljubljani 1, 1262 Dol pri Ljubljani, naslednje

MNENJE

1. V postopku priprave Občinskega podrobnega prostorskega načrta za prostorsko ureditev skupnega pomena za območje BR 01 Reaktorski center Brinje ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Dol pri Ljubljani, Dol pri Ljubljani 1, 1262 Dol pri Ljubljani, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3500-0001/2023-49, z dne 27. 6. 2024, prejeto 1. 7. 2024, za izdajo mnenja po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za prostorsko ureditev skupnega pomena za območje BR 01 Reaktorski center Brinje (v nadaljnjem besedilu OPPN PUSP). 

Vlogi in njeni dopolnitvi je bilo priloženo naslednje gradivo:
- Občinski podrobni prostorski načrt za prostorsko ureditev skupnega pomena za območje BR 01 Reaktorski center Brinje - osnutek (Sokpro d.o.o., št. projekta: 12-OPPN/2023, april 2024);
- Sklep o začetku priprave Občinskega podrobnega prostorskega načrta za prostorsko ureditev skupnega pomena za območje BR 01 Reaktorski center Brinje, št. 3500-0002/2023, z dne 18. 4. 2024;
- spremljajoče gradivo;
- mnenje Zavoda RS za varstvo narave, št. 3563-0165/2023-9, z dne 18. 6. 2024.

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja nosilcev urejanja prostora, ki sodelujejo pri celoviti presoji vplivov na okolje, in sicer:
- mnenje Ministrstva za kulturo, št. 35012-44/2023-3340-18, z dne 2. 8. 2024;
- mnenje Ministrstva za zdravje s prilogo št. 354-110/2024-3 (256), z dne 12. 7. 2024.

Zakon o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3) v 90. členu določa, da se ministrstvo in občina lahko dogovorita, da občina pripravi prostorski izvedbeni akt, ki je skupnega državnega in lokalnega pomena. Prostorsko ureditev skupnega pomena občina načrtuje z OPN ali OPPN. 
Po 128. členu ZUreP-3 občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se OPPN PUSP nahaja na območju enote urejanja prostora BR 01, z namensko rabo prostora CD – druga območja centralnih dejavnosti. Območje je delno že pozidano z obstoječimi stavbami Reaktorskega infrastrukturnega centra, ki deluje v okviru Inštituta Jožef Stefan. Obstoječe stavbe se ohranijo. Z OPPN se načrtuje gradnja novega objekta podatkovnega centra podjetja Arnes (etažnosti P+d1+1) na območju parcele št. 621/3, k.o. Beričevo, ter uredi določitev obstoječega objekta državne infrastrukture Centralno skladišče za radioaktivne odpadke v Brinju (v nadaljevanju CSRAO) za potrebe izvajanja obvezne državne gospodarske javne službe za ravnanje z radioaktivnimi odpadki, določi območje omejene rabe prostora za CSRAO in CSRAO kot jedrski objekt. Določijo se tudi pogoji za širitev spremljajočega montažnega objekta ob skladišču, namenjenega pisarniškim in servisnim prostorom (nadzorni sistem za obratovanje CSRAO, merilna oprema za izvajanje javne službe, garderobe, sanitarije) in pogoji za izvajanje in razvoj dopustnih dejavnosti ter spremljajočih objektov in naprav. Na območju se uredijo notranje prometnice in parkirne površine, zelene površine ter priključki na gospodarsko javno infrastrukturo. 
Na podlagi predloženega gradiva ministrstvo ocenjuje, da se z OPPN PUSP ne umeščajo novi posegi v okolje, za katere je treba izvesti presojo vplivov na okolje v skladu z 89. členom Zakona o varstvu okolja (Uradni list RS, št. 44/22, 18/23-ZDU-1O in 78/23 - ZUNPEOVE) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2; v nadaljevanju PVO uredba).

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0165/2023-9, z dne 18. 6. 2024. ZRSVN je v mnenju ugotovil, da OPPN PUSP in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za OPPN PUSP ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON). 

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenje Ministrstva za zdravje, ki je posredovalo mnenje Nacionalnega inštituta za zdravje, okolje in hrano (v nadaljevanju NIJZ), in mnenje Ministrstva za kulturo, ki sta priloženi temu mnenju.  

Ministrstvo za zdravje je z dopisom, št. 354-62/2024-6, z dne 12. 7. 2024, prejetim dne 15. 7. 2024, posredovalo mnenje NIJZ, št. 354-110/2024-3 (256), z dne 12. 7. 2024, s katerim soglaša. NIJZ je v mnenju navedel, da na podlagi značilnosti plana, značilnosti vplivov in območij, ki bodo verjetno prizadeta, izvedba OPPN PUSP verjetno ne bo pomembneje vplivala na zdravje in počutje ljudi.

Ministrstvo za kulturo je v mnenju, št. 35012-44/2023-3340-18, z dne 2. 8. 2024, prejetem 2. 8. 2024 navedlo, da je OPPN hkrati tudi območje registrirane enote kulturne dediščine Brinje – Nuklearni inštitut Jožef Štefan (EID 1-19537), za katero velja pravni režim varstva, določen v 59. členu Odloka o občinskem prostorskem načrtu Občine Dol pri Ljubljani (Uradni list RS, št. 90/22). Iz mnenja je razvidno, da vpliv na varovane enote kulturne dediščine sicer obstaja, vendar je, glede na načrtovane ureditve in predlagane rešitve ter varstveni režim in stanje dediščine, verjetnost pomembnejših vplivov OPPB PUSP na kulturno dediščino majhna. Ministrstvo za kulturo meni, da strateška presoja vplivov plana na kulturno dediščino ni potrebna, ustrezno varstvo pa bo zagotovilo v postopku priprave prostorskega akta. V primeru, da se s planom načrtuje poseg v okolje, za katerega je treba izvesti presojo vplivov na okolje na podlagi PVO uredbe, Ministrstvo za kulturo meni, da obstaja verjetnost pomembnejših vplivov izvedbe plana na arheološke ostaline.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:
-	Z OPPN PUSP se na območju obstoječega Reaktorskega centra v Brinju načrtuje gradnja stavbe podatkovnega centra in montažnega upravnega objekta za izvajanje javne službe ravnanja z radioaktivnimi odpadki ter pripadajoče prometne in druge gospodarske javne infrastrukture. 
-	Območje je namenjeno drugim območjem centralnih dejavnosti (CD), namenska raba prostora se ne spreminja.
-	Na podlagi javno dostopnih podatkov (vir: ARSO, Atlas okolja) OPPN PUSP ne sega na območja naravnih vrednot ali območja, pomembna za biotsko raznovrstnost, zato ministrstvo ocenjuje, da pomembnejših vplivov na naravne vrednote in biotsko raznovrstnost ni pričakovati.
-	OPPN PUSP ne posega na območja, ki so po namenski rabi prostora kmetijska zemljišča in gozd, zato vplivov na ta območja ne bo. 
-	Na podlagi javno dostopnih podatkov (vir: Direkcija RS za vode, Atlas voda) OPPN PUSP ne sega na vodovarstveno območje, območje ni poplavno ogroženo in na njem ni vodotokov. Ministrstvo meni, da izvedba OPPN PUSP ne bo pomembneje vplivala na vodni režim in stanje voda. 
-	Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN PUSP obsega območje enote registrirane kulturne dediščine Brinje – Nuklearni inštitut Jožef Štefan (EID 1-19537), kar je v mnenju, št. 35012-44/2023-3340-18, z dne 2. 8. 2024, ugotovilo tudi Ministrstvo za kulturo. Glede na to, da so v gradivu že navedeni ukrepi za varstvo kulturne dediščine ministrstvo ne pričakuje pomembnejših vplivov na to območje. 
-	Z OPPN PUSP se ne načrtujejo nove ureditve in dejavnosti, ki bi lahko imele pomembnejši vpliv na zdravje in počutje ljudi, kar je v mnenju ugotovil tudi NIJZ.

Ministrstvo se strinja z ugotovitvami iz mnenj Ministrstva za zdravje in Ministrstva za kulturo. Na podlagi gradiva, javno dostopnih podatkov in meril iz 2. člena Uredbe o merilih ministrstvo ugotavlja, da izvedba OPPN PUSP ne bo pomembneje vplivala na okolje, zato zanj ni treba izvesti celovite presoje vplivov na okolje.


V skladu z zgoraj navedenim je ministrstvo ugotovilo, da za OPPN PUSP ni treba izvesti celovite presoje vplivov na okolje po določilih 128. člena ZUreP-3. Prav tako ni treba izvesti presoje sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič	dr. Tanja Pucelj Vidović
Podsekretarka	Vodja Sektorja za okoljske presoje


Priloge:
- mnenje Ministrstva za kulturo, št. 35012-44/2023-3340-18, z dne 2. 8. 2024
- mnenje Ministrstva za zdravje s prilogo št. 354-110/2024-3 (256), z dne 12. 7. 2024


Vročiti (elektronsko):
- Občina Dol pri Ljubljani, obcina@dol.si 

V vednost (elektronsko):
- Ministrstvo za naravne vire in prostor, Direktorat za prostor in graditev, gp.mnvp@gov.si 
- Zavod RS za varstvo narave, OE Ljubljana, zrsvn.oelj@zrsvn.si 
- Ministrstvo za zdravje, Direktorat za javno zdravje, gp.mz@gov.si 
- Ministrstvo za kulturo, Direktorat za kulturno dediščino, gp.mk@gov.si 



image1.png
REPUBLIKA SLOVENIJA
MINISTRSTVO ZA OKOLJE, PODNEBJE IN ENERGIJO




